หนุนรัฐบาลคุมเงินทุนนอก
อัมมารยุออกมาตรการสกัดดูแลค่าบาทค้านลดดอกเบี้ยเหตุศก.ไทยแข็งแกร่ง
11 พ.ค. 2556

อัมมารยุออกมาตรการสกัดดูแลค่าบาทค้านลดดอกเบี้ยเหตุศก.ไทยแข็งแกร่ง
“อัมมาร” ยุรัฐบาลออกมาตรการบังคับต่างชาติซื้อประกันความเสี่ยงแก้บาทแข็ง ไม่จำเป็นต้องลดดอกเบี้ย
นายอัมมาร สยามวาลา นักวิชาการเกียรติคุณ สถาบันวิจัยเพื่อการพัฒนาประเทศไทย (ทีดีอาร์ไอ) กล่าวว่า เห็นด้วยที่รัฐบาลได้เตรียม 4 มาตรการไว้ดูแลสถานการณ์ค่าเงินบาทที่แข็งค่าขึ้นอย่างรวดเร็ว โดยเฉพาะมาตรการที่ให้นักลงทุนต่างชาติ ที่นำเงินทุนเข้ามาลงทุนในตลาดทุนไทย ต้องทำประกันความเสี่ยงของอัตราแลกเปลี่ยน เพื่อไม่ให้ได้รับผลตอบแทนในเชิงบวก และไม่ให้ได้รับผลกระทบในเชิงลบ เพราะเป็นการแก้ปัญหาที่ตรงจุดมากที่สุด 
“หากรัฐบาลมองว่า ปัญหาค่าเงินบาทที่แข็งค่าขึ้น มาจากเงินทุนที่ไหลเข้ามาเก็งกำไรในส่วนต่างอัตราดอกเบี้ย ผมสนับสนุนให้ดำเนินการทันที เนื่องจากการบังคับให้นักลงทุนต่างชาติทำประกันความเสี่ยง จะทำให้นักลงทุนไม่ได้รับผลกำไรจากค่าเงินบาทที่แข็งค่าขึ้น” นายอัมมาร กล่าว 
อย่างไรก็ตาม มาตรการดังกล่าวแม้สามารถแก้ไขปัญหาค่าเงินบาทได้ แต่รัฐบาลต้องยอมรับว่า มาตรการดังกล่าวจะมีผลกระทบต่อการลงทุนในตลาดตราสารหนี้และตลาดหุ้น เนื่องจากอาจเกิดการนำเงินกลับออกไปอย่างรวดเร็ว
นายอัมมาร กล่าวว่า ประเทศไทยไม่ต้องการเงินที่ไหลเข้ามาลงทุนระยะสั้น เนื่องจากเป็นการเข้ามาสร้างปัญหาให้กับไทยมากกว่าจะสร้างประโยชน์ทางเศรษฐกิจให้อย่างแท้จริง 
สำหรับแนวคิดที่ภาคเอกชนเสนอให้ปรับลดอัตราดอกเบี้ยนโยบายลง 1% นั้น นายอัมมาร กล่าวว่า ไม่มีความจำเป็นเพราะอัตราดอกเบี้ยที่ 2.75% ในปัจจุบัน เหมาะสมกับภาวะเศรษฐกิจไทยอยู่แล้ว การที่ธนาคารกลางหลายประเทศดำเนินนโยบายดอกเบี้ยต่ำ เพราะประเทศเหล่านั้นมีปัญหาเศรษฐกิจ ขณะที่ประเทศไทยมีพื้นฐานเศรษฐกิจที่แข็งแกร่ง และไม่มีปัญหาการว่างงาน
นายบันลือศักดิ์ ปุสสะรังษี ผู้ช่วยกรรมการผู้จัดการใหญ่ สำนักวิจัยธนาคารซีไอเอ็มบี ไทย กล่าวว่า แม้ว่าการลงดอกเบี้ยจะไม่มีผลต่อการทำให้ค่าเงินบาทอ่อนค่า แต่เพราะตัวเลขเศรษฐกิจ ดัชนีการบริโภค การลงทุน ออกมาไม่ดีนัก เป็นปัจจัยให้คณะกรรมการนโยบายการเงิน (กนง.) ลดดอกเบี้ยลงในวันที่ 29 พ.ค.นี้
นักเศรษฐศาสตร์รายหนึ่งให้ความเห็นว่า ท้ายที่สุด ธปท. ก็คงต้องลงดอกเบี้ย เพราะทานกระแสการเมืองไม่ได้และจะมีมาตรการควบคุมเงินทุนไหลเข้าแน่นอน